b'\n_START_ARTICLE_\nPavel Luna\xc4\x8dek\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8dani srednji \xc5\xa1oli je Pavel Luna\xc4\x8dek najprej od\xc5\xa1el na \xc5\xa1tudij v Zagreb, kjer je sprva \xc5\xa1tudiral gozdarstvo. Kmalu se je odlo\xc4\x8dil za \xc5\xa1tudij medicine, ki jo je \xc5\xa1tudiral v Ljubljani, Gradcu in Zagrebu, kjer je diplomiral._NEWLINE_Prvo slu\xc5\xbebo je dobil kot oddel\xc4\x8dni zdravnik v Bre\xc5\xbeicah, nato pa je od\xc5\xa1el na delo v bolni\xc5\xa1nico za \xc5\xbeenske bolezni v Ljubljani. Kasneje se je iz ginekologije izpopolnjeval v Zagrebu, Franciji, Belgiji, na Nizozemskem, v Italiji in Zdru\xc5\xbeenem kraljestvu. Po kon\xc4\x8dani specializaciji je postal primarij._NEWLINE_Po izbruhu druge svetovne vojne se je vklju\xc4\x8dil v OF in kot \xc4\x8dlan zdravni\xc5\xa1kega mati\xc4\x8dnega odbora OF za Ljubljano vodil zbiranje in po\xc5\xa1iljanje sanitetnega materiala za partizane. Spomladi leta 1942 je tudi aktivno vstopil v NOV in postal \xc5\xa1ef sekcije za bolni\xc5\xa1nice pri sanitetnem oddelku. V razmerah partizanskega vojskovanja je razvil in uveljavil svoj koncept konspirativnih bolni\xc5\xa1nic in bil eden klju\xc4\x8dnih ljudi pri ustanavljanju Slovenske centralne vojno-partizanske bolni\xc5\xa1nice v Ko\xc4\x8devskem Rogu ter pri ustanavljanju Baze 20, ki je bila med letoma 1942 in 1944 glavna baza CK KPS in izvr\xc5\xa1nega odbora OF._NEWLINE_Po koncu vojne je bil imenovan za predstojnika klinike za ginekologijo in porodni\xc5\xa1tvo, postal pa je tudi redni profesor na Medicinski fakulteti v Ljubljani. Kasneje je postal dekan Medicinske fakultete ter kasneje rektor Medicinske visoke \xc5\xa1ole. Kot predsednik OF Ljubljana je leta 1945 za kratek \xc4\x8das postal \xc5\xbeupan Ljubljane._NEWLINE_Leta 1954 je postal \xc4\x8dlan Slovenske akademije znanosti in umetnosti. V porodni\xc5\xa1tvu in ginekologiji je utemeljil sodobno medicinsko doktrino. Uvedel je strog higienski re\xc5\xbeim in uspe\xc5\xa1no zajezil veliko oku\xc5\xbeb in bolezni, razvil je omre\xc5\xbeje stacionarnih in ambulantnih zavodov, dispanzerjev za zdravstveno in socialno varstvo \xc5\xbeena, mater in otrok. Svojo doktrino je raz\xc5\xa1iril tudi na oddelke v splo\xc5\xa1nih bolni\xc5\xa1nicah in nazadnje v vseh zdravstvenih domovih ter pripomogel, da se je bistveno zmanj\xc5\xa1ala umrljivost mater in otrok. Njegov u\xc4\x8dbenik Porodni\xc5\xa1ke operacije je bil osnovni u\xc4\x8dbenik mnogim generacijam porodni\xc4\x8darjev._NEWLINE_Po njem se od 2. aprila 1983 imenuje \xc5\xa1ola v \xc5\xa0entrupertu, re\xc5\xbeiser Zdravko Pe\xc4\x8denko pa je leta 2007 po scenariju Metke Jak\xc5\xa1i\xc4\x8d posnel igrano-dokumentarni film o \xc5\xbeivljenju in delu Pavla Luna\xc4\x8dka z naslovom Vdih \xc5\xbeivljenja.'